Papersnake/gushiwen huggingface dataset:
黄莺儿·园林晴昼春谁主
柳永（宋代）

园林晴昼春谁主。暖律潜催，幽谷暄和，黄鹂翩翩，乍迁芳树。观露湿缕金衣，叶映如簧语。晓来枝上绵蛮，似把芳心深意低诉。
无据。乍出暖烟来，又趁游蜂去。恣狂踪迹，两两相呼，终朝雾吟风舞。当上苑柳秾时，别馆花深处。此际海燕偏饶，都把韶光与。
胡语诗
余靖（宋代）

夜宴设逻臣拜洗，两朝厥荷情感勤。
微臣雅鲁祝若统，圣寿铁摆俱可忒。
圆圆曲
吴伟业（清代）

鼎湖当日弃人间，破敌收京下玉关。
恸哭六军俱缟素，冲冠一怒为红颜。
红颜流落非吾恋，逆贼天亡自荒宴。
电扫黄巾定黑山，哭罢君亲再相见。
相见初经田窦家，侯门歌舞出如花。
许将戚里箜篌伎，等取将军油壁车。
家本姑苏浣花里，圆圆小字娇罗绮。
梦向夫差苑里游，宫娥拥入君王起。
前身合是采莲人，门前一片横塘水。
横塘双桨去如飞，何处豪家强载归。
此际岂知非薄命，此时唯有泪沾衣。
薰天意气连宫掖，明眸皓齿无人惜。
夺归永巷闭良家，教就新声倾坐客。
坐客飞觞红日暮，一曲哀弦向谁诉？
白晳通侯最少年，拣取花枝屡回顾。
早携娇鸟出樊笼，待得银河几时渡？
恨杀军书抵死催，苦留后约将人误。
相约恩深相见难，一朝蚁贼满长安。
可怜思妇楼头柳，认作天边粉絮看。
遍索绿珠围内第，强呼绛树出雕阑。
若非壮士全师胜，争得蛾眉匹马还？
蛾眉马上传呼进，云鬟不整惊魂定。
蜡炬迎来在战场，啼妆满面残红印。
专征萧鼓向秦川，金牛道上车千乘。
斜谷云深起画楼，散关月落开妆镜。
传来消息满江乡，乌桕红经十度霜。
教曲伎师怜尚在，浣纱女伴忆同行。
旧巢共是衔泥燕，飞上枝头变凤凰。
长向尊前悲老大，有人夫婿擅侯王。
当时只受声名累，贵戚名豪竞延致。
一斛明珠万斛愁，关山漂泊腰肢细。
错怨狂风飏落花，无边春色来天地。
尝闻倾国与倾城，翻使周郎受重名。
妻子岂应关大计，英雄无奈是多情。
全家白骨成灰土，一代红妆照汗青。
君不见，馆娃初起鸳鸯宿，越女如花看不足。
香径尘生乌自啼，屧廊人去苔空绿。
换羽移宫万里愁，珠歌翠舞古梁州。
为君别唱吴宫曲，汉水东南日夜流！
纂修竣事自贵藩东归路逢京使次石阡韵
周瑛（明代）

问君何日出京畿，马上相逢话转迟。朝野喜闻多善政，庙堂误说有相知。

病躯只合淮阳卧，散木何烦匠石推。四海和平宗社固，盐梅不必问伊谁。
清明日舟次吴门 其二
方岳（宋代）

片片飞花更异乡，人家插柳抵愁长。晴沙烟草几今古，春去春来燕子忙。
送陈瑞卿侍御升山东宪副提督临清兵备
程敏政（明代）

河上薰风幕府开，承恩人羡得真才。虎牙今肃东西境，豸角威生内外台。

千里回瞻宸极远，一方争候使星来。随车定有翻盆雨，听取欢声出草莱。
鄱湖歌九首 其五
欧大任（明代）

康郎山下羽旄开，六军齐唱凯歌回。高皇神武雄千古，苏竣卢循伪汉才。
诏许昌崔明府拜补阙
钱起（唐代）

儒者久营道，诏书方问贤。至精一耀世，高步谁同年。

何树可栖凤，高梧枝拂天。脱身凫舄里，载笔虎闱前。

日月传轩后，衣冠真列仙。则知骊龙珠，不秘清泠泉。

才子贵难见，郢歌空复传。惜哉效颦客，心想劳婵娟。
同陈游戎观海
冯执中（明代）

出没楼船耀碧空，携尊鼓棹乘长风。秦皇台筑三山外，汉使槎开万顷中。

蜃气初浮云似墨，珠光遥映月如弓。相逢正值升平日，牡蛎墩前赏兴同。
夜过借园见主人坐月下吹笛
袁枚（清代）

秋夜论秋士，先闻水上音。半天凉月色，一笛酒人心。

响遏碧云近，香传红藕深。相逢清露下，流影湿衣襟。
酬王哦松八景 其五 吴江秋晚
释居简（宋代）

浩然直养老益壮，吐作跨水晴虹飞。三万顷秋天贴水，不禁依约写烟霏。
次韵答唐卿叹梅
程洵（宋代）

玄冥玄冥如有辞，大钧播物初无私。春兰秋菊亦有尔，梅独强分南北枝。

南枝北枝自有时，人言冷暖浪自欺。天公与人不相似，时来看取葭灰吹。
石城乐 其一
戴移孝（清代）

双桨渡桃叶，随欢望夫矶。催送来秋浦，夜夜听猿啼。
后平湖曲
元好问（金朝）

越女颜如花，吴儿洁于玉。天教并墙居，不著同被宿。

美人一笑并黄金，连城不博百年心。楼上墙头无一物，暮爨朝舂一生足。

秋风拂罗裳，秋水照红妆。举头见郎至，低头采莲房。

郎心只如菱刺短，妾意未觉藕丝长。与郎期何许，眼碍同舟女。

春波澹澹无尽情，双星盈盈不得语。十里平湖艇子迟，岸花汀草伴人归。

鸳鸯惊起东西去，惟有蜻蜓接翅飞。
龙溪李邑宰用刘大参韵见赠仍和奉寄
林光（明代）

云霄万里看程期，海内何常乏所知。黄甲声华君作县，丹霞聚笈我留诗。

牛刀小试经纶手，襦裤终兴恺悌思。寄谢参藩刘伯长，海宾深望抚流离。
吕稚卿
郑獬（宋代）

青翰龙舟云外横，黄金殿阁镜中明。波光柳色恰相似，酒味人心俱有情。

醉洒珠玑留满纸，晚骑鸾凤下层城。游人应解笑狂客，隔水映花闻语声。
方著作画竹
方干（唐代）

叠叶与高节，俱从毫末生。流传千古誉，研炼十年情。

向月本无影，临风疑有声。吾家钓台畔，似此两三茎。
春日杂言
李新（宋代）

妖桃气浓暖，蛾眉困风光。
杨花扑罗帐，春梦自悠扬。
愁心如碧草，随春日益长。
碧草逢秋歇，此恨何时忘。
初到金陵
王安石（宋代）

江湖归不及花时，空绕扶疏绿玉枝。
夜直去年看蓓蕾，昼眠今日对纷披。
赠陆瘦竹
邵宝（明代）

郡幕奔趋日，谁知瘦竹公。
愁深相别处，兴远独归中。
古篆山中石，新歌水上风。
宁庵如我问，夜□□江东。
柏台感兴 其二
陈维裕（清代）

南国有佳人，安居在深闱。贞静备淑德，婉娈多令姿。

中馈素所谙，女红亦其宜。奈何家贫薄，良媒不相知。

桃夭未见赋，摽梅已愆期。邻人为兴叹，彼心终不移。

嫁郎须柯斧，大节安可亏。世间苟得者，视之良忸怩。
刘太尉挽歌辞二首 其一
陆游（宋代）

羌胡忘覆育，师旅备非常。南服更旄节，中军铸印章。

驰书谕燕赵，开府冠侯王。赫赫今何在，门庭冷似霜。
应容庵书至使者贽诗私觌病中和答
许相卿（明代）

寒林斜日动柴门，一舸遥遥入海村。七字通名孤解后，尺书欹海得温存。

京华消息关心远，野戍风烟望眼昏。万里江湖分终老，平生赠处欲重论。
程山人归歙州
梅尧臣（宋代）

新安固与吾乡邻，山水清绝殊可拟。
我今暂来子亦归，空听杜鹃云树里。
南台
张孝祥（宋代）

我游衡岳巅，路半此歇脚。风雷驾飞殿，日月隐杰阁。

阑干十万里，仰视天一握。遂访紫虚君，归时骑白鹤。
怀方晚樵茂才
段承实（清代）

落拓频年惯，头巾独可怜。贫深转多病，境累欲逃禅。

于我最知己，与君同信天。燕云望江树，遥隔路三千。
寒食游王氏城东园林因寄王虞部
晏殊（宋代）

谢墅林亭汴水滨，偶携佳客共寻春。
看花纵拟思君子，对竹何曾问主人。
促席正逢羲日缓，酡颜仍有郢醪醇。
朝中九列无间暇，愿作新诗赠季伦。
士患常不学
王令（宋代）

士患常不学，不学常罔然。
学成安所施，用舍系诸天。
孔孟去已久，寥寥泣遗编。
斯道未易为，今古如同年。
苦雨奉寄陇西公兼呈王徵士
杜甫（唐代）

今秋乃淫雨，仲月来寒风。群木水光下，万象云气中。

所思碍行潦，九里信不通。悄悄素浐路，迢迢天汉东。

愿腾六尺马，背若孤征鸿。划见公子面，超然欢笑同。

奋飞既胡越，局促伤樊笼。一饭四五起，凭轩心力穷。

嘉蔬没混浊，时菊碎榛丛。鹰隼亦屈猛，乌鸢何所蒙。

式瞻北邻居，取适南巷翁。挂席钓川涨，焉知清兴终。
奉和圣制途经华岳应制
苏颋（唐代）

朝望莲华岳，神心就日来。晴观五千仞，仙掌拓山开。
受命金符叶，过祥玉瑞陪。雾披乘鹿见，云起驭龙回。
偃树枝封雪，残碑石冒苔。圣皇惟道契，文字勒岩隈。
点绛唇 秋千
张友书（清代）

舞袖凌空，彩丝摇曳垂杨径。树梢花顶。时见弓鞋影。

似燕乘风，欲住浑难定。凭牵引。缠绵无尽。弱絮游丝并。
贤者之孝二百四十首·契
林同（宋代）

天性生虽具，人伦教可无。
往哉亲父子，汝契作司徒。
赠晦公禅人
贯休（唐代）

流阳为役者，相访叶纷纷。有句虽如我，无心未似君。

构林青及竹，茆屋暖于云。何日相将去，千山麋鹿群。
夏梅
钟惺（明代）

花叶不相见，代为终岁荣。
谁能将素质，还以敌朱明？
坐卧已无暑，色香如尚清。
始知幽艳物，不独雪霜情。
菩萨蛮（沐发）
蔡伸（宋代）

鸳鸯枕上云堆绿。兰膏微润知新沐。开帐对华灯。见郎双眼明。

锦衾香馥郁。槛竹敲寒玉。何物最无情。晓鸡咿喔声。
离升州作
王安石（宋代）

残菊冥冥风更吹，雨如梅子欲黄时。
相看握手总无语，愁满眼前心自知。
寄忆茂钦员外
高叔嗣（明代）

闲居已可欢，况复乘嘉月。
山莺日自鸣，园树皆争发。
出从草际归，行傍村头歇。
临流或嗽齿，倚仗乃散发。
此时正忆汝，振珮趋丹阙。
醉歌行赠周仲常归九江兼柬许天启汤又新二山长
刘崧（元代）

奉君千斛酒，不尽万古情。但令日日事狂醉，何用身后留空名。

汉家当时重公卿，天子亦复称圣明。相如徒为茂陵槁，贾谊终作长沙行。

听我歌，奉君酒，颠倒英雄古来有。朝客新丰暮帝庭，昨日负薪今结绶。

我怀磊块固不平，为尔作歌翻苦声。世无千金赏词赋，安得三顾求躬耕。

君才特达吾所惜，暂客风尘未为失。海雁南飞羽翮高，宛马西来汗毛赤。

君家自是山东人，将相所萃皆奇珍。著书未献明光殿，移家早住浔阳滨。

山东迢迢隔千里，不如浔阳好山水。九江翠色天边来，百叠云屏雾中起。

山有谷兮水有湫，昔人旧游今人愁。风湍云木石壁下，𤠔猱抱月鸣啾啾。

登高眺古频惆怅，壮心飞扬而浩荡。青山不及苍梧东，碧海遥连洞庭上。

秋风落叶何茫然，鼓棹直汎章江船。黄公滩头醉明月，吹笛绝似洪厓仙。

我留异县岁华晚，客路遭逢谢青眼。浮云相别好相忆，白日西飞未能挽。

吴钩错落紫绮裘，放歌醉舞云中楼。向来不尽万古意，寄君远挂匡山头。

君不见钟陵汤茂才，又不见宜春许文学，十年留滞困江城，一日飞腾动寥廓。

昔者之别今何如，景星夜粲东南隅。君行何以慰寂寞，南帆一致湓江鱼赠。
呈留耕先生王侍郎
宋伯仁（宋代）

夜雨篝灯梦未闲，十年殊槐屋头山。
喜闻局面棋声别，不惮吟头雪样斑。
渔钓醉歌人所愿，功名心事国相关。
辟书笑倒梅边鹤，尽在先生指顾间。
秋日仪真即事十首 其二
刘弇（宋代）

野云堕姿浑贴江，过雨罥风闹斜行。秋声夜半洗辽廓，十万屋瓦浮青鸯。

楼头缥缈下箫鼓，罗繻绮䙱暗行觞。纷纷伧楚不足数，更甚吴侬来去忙。
九日与客登馀杭寡山
刘泰（明代）

好风吹我上层峦，吴越江山画里看。独步青云酬夙志，群来白雁送新寒。

诗袍夺锦才无敌，酒斝飞金量尽宽。却笑陶潜归去晚，空糜五斗缚微官。
九月十一日寄陈郎中
徐铉（宋代）

我多吏事君多病，寂绝过从又几旬。

前日龙山烟景好，风前落帽是何人。
久过重阳菊英粲然即事十首
方回（元代）

早伴茱萸插帽纱，尚堪荐酒更堪茶。
花边行立花边坐，不是閒花是菊花。
鹦鹉洲
蒋湘垣（清代）

目中不见岑牟衣，耳中不闻渔阳鼓。淋漓大笔照人间，寂寞荒洲一抔土。

吁嗟祢生气如虎，不死阿瞒死黄祖。景升殊自愧英雄，何况千钧为鼷鼠。

避世当为庞德公，戮死甘为孔文举。千秋孤凤掷鸿毛，落日凭栏泪如雨。
世故
罗公升（宋代）

世故年年别，人烟处处非。
诗从出山俗，客已及门稀。
凯入犹闻警，场登更苦饥。
乾坤多事在，未许制荷衣。
春思
方岳（宋代）

无何桃李又成荫，水抱孤村岸岸深。
迳草不锄随意绿，要观天地发生心。
闲居杂言集陶三十首并序 其十一
江源（明代）

密密堂前柳，不久当奈何。谅哉淩霜柏，托体同山阿。
临终颂
朱道人（宋代）

我是杀心汉，从来无侣伴。
尘土不沾身，坐地教人看。
赠石时亨
陈傅良（宋代）

要是同根本，应须识等差。
六经无剩语，百氏自名家。
日落山含斗，潮回浦见沙。
了知来往意，万古一生涯。
归舟三绝
王柏（宋代）

幸脱尘氛入帝城，又携幽恨满归程。
雁行不整关心事，深媿汉人千虑轻。
正月十九日京邑上元收灯日
晏殊（宋代）

星逐绮罗沉曙色，月随丝管下层台。
千蹄万轂无寻处，祇似华胥一梦回。
晓出西郊
范梈（元代）

自春已及夏，岁籥寝中更。平旦西郊道，始闻啼鸟声。

川晴树气西，夕露枝条盈。西峰近在眼，白云夹路生。

一从违夙昔，好怀郁难并。未知高世意，忽复何以营。

屠狗与渔钓，俱足成大名。卓哉箕颍客，使我抱深诚。
题元真观屋壁二首 其一
苏泂（宋代）

琳宫无俗务，书卷得相亲。树影自知午，棋声不见人。

实为萧爽地，暂得自由身。客至谁能接，应知懒是真。
侍宴蒜山诗
谢庄（南北朝）

龙旌拂纡景，凤盖起流云。转蕙方因委，层华正氛氲。

烟竟山郊远，雾罢江天分。调石飞延露，裁金起承云。
念旧
王炎（宋代）

香销箧里旧裳衣，回首人间万事非。
天阔海宽魂杳杳，云軿何日复来归。
苴兰送春
吕师濂（清代）

五华寺上散斜晖，怕向江头看翠微。多事莫如双燕子，还衔春色故宫飞。
金刚随机无尽颂·知见不生分第三十一
释印肃（宋代）

洪钟浑铁铸，悬楼插云势。
摇杵一击时，此声振天地。
罂粟花
沈钟彦（清代）

炊烟时或断贫家，晓起俄看五色霞。任尔侏儒夸独饱，篱头已放火囊花。
太傅李康靖公挽歌三首 其三
韩维（宋代）

烜赫三台责，优游二品终。干时身有尽，报国意无穷。

事业传青史，英灵峻紫嵩。輀车隔攀恸，悲泪洒秋风。
南禅院
宋庠（宋代）

王舍多幽刹，林居访净人。
旁行经叶古，宝色梵天春。
风阁铃如语，烟溪树胜轮。
道场聊抖擞，认得客衣尘。
上严廉访十首
熊禾（元代）

春秋得忠臣，炎绍犹有述。
至今十七篇，末学或不识。
乾淳有大儒，奏请非不力。
一时欠良遇，志士重嗟惜。
梅花喜神谱·烂熳二十八枝
宋伯仁（宋代）

雪羽卧晴沙，渔人无可虑。
机事亦难忘，不知且飞去。
游徐公子西园
蔡汝楠（明代）

西园飞盖月中游，随意登攀自可留。
门径近连驰道树，池塘遥接汉宫流。
坐看虚牖明朱絺，行见深松间画楼。
一自王孙开别第，凤台花鸟不知秋。
木平像吾友宣老所藏宣示寂久矣余因归朱方遇其徒慈俊乞得之喜而作此
吴则礼（宋代）

布袜元不破，霜雪遮头颅。政自要老丑，肯剃颔底须。

经卷聊关身，帐座种种无。安用古铜瓶，捉以高鼻奴。

草鞋挂龙床，九州一蚍蜉。如何是木平，初落斤斧欤。

庞眉宣道人，缅想骨已枯。旧炊玉粒饭，洗钵独我呼。

跛跛迁臣归，饥面黧且癯。至今说法处，井索缠辘轳。

唐时李卫公，铸铁为浮图。此塔有坏灭，是事端弗渝。
新晴西园散步四首 其二
杨万里（宋代）

池水初生盖玉沙，雨馀碧草卧堤斜。日摇波影缠桥柱，绣出栾枝遍地花。
水仙花
刘攽（宋代）

早于桃李晚于梅，冰雪肌肤姑射来。明月寒霜中夜静，素娥青女共徘徊。
孙元忠寄示种竹诗戏以二十篇答 其二
孔平仲（宋代）

冠盖满京华，藩篱带松菊。看君用幽意，必种数竿竹。

婵娟碧鲜静，窈窕一林麓。排闷强裁诗，清文动哀玉。
台城寺侧独行
王安石（宋代）

春山撩乱水纵横，篱落荒畦草自生。
独往独来山下路，笋舆看得绿阴成。
黄鹤引
方资（宋代）

予生浙东，世业农。总角失所天，稍从里闬儒者游。年十八，婺以充贡。凡八至礼部，始得一青衫。间关二十年，仕不过县令，擢才南阳教授。绍圣改元，实六十五岁矣。秋风忽起，巫告老于有司，适所愿也。谓同志曰：任无补于上下，而退号朝士。婚姻既毕，公私无虞。将买扁舟放浪江湖中，浮家泛宅，誓以此生，非太平之幸民而何。因阅阮田曹所制黄鹤引，爱其词调清高，写为一阕，命稚子歌之，以侑尊焉。

生逢垂拱。不识干戈免田陇。士林书圃终年，庸非天宠。才初阘茸。老去支离何用。浩然归弄。似黄鹤、秋风相送。

尘事塞翁心，浮世庄生梦。漾舟遥指烟波，群山森动。神闲意耸。回首利靰名鞚此情谁共。问几斛、淋浪春瓮。
成都遨乐诗二十一首·乾元节
田况（宋代）

感帝开鸿绪，薰风正阜生。
亿年逢景运，万国赞丕平。
瑞蔼承龙阙，晨曦启凤城。
胪宾趋陛墄，乐舞备韶英。
译道来珍贡，酺欢洽颂声。
曼龄均庆祝，闿泽慰群情。
地有扪参远，人怀就日诚。
顾将民共乐，聊以报皇明。
寄题桐君祠
方回（元代）

问姓云何但指桐，桐孙终古与无穷。
遥知学出神农氏，独欠书传太史公。
可用有名留世上，定应不死在山中。
休官老守惭高致，政恐犹难立下风。
简范信中钤辖三首 其二
吕本中（宋代）

海角相逢又一奇，更怜朋旧得追随。满堂举酒话畴昔，疑是中原无事时。
挽余丞相四首
彭龟年（宋代）

三绝今非少，元功人未知。
岂云公有憾，时恐世传疑。
谁解吟成史，宁忧罪到诗。
诗成终自愧，空恨一年迟。
和曹宪金华山韵上李雁湖
吴泳（宋代）

奔鲸甫息波，猘子还吠雪。
忧端压不住，耿耿及明发。
师费辄千金，粮储亡三月。
智哉陶士行，先贮头与屑。
巫山一段云 西江风雪
李齐贤（元代）

过海风凄紧，连云雪杳茫。落花飘絮满江乡。偷放一春狂。渔市关门早，征帆入浦忙。酒楼何处咽丝簧。愁杀孟襄阳。
秋霜阁
李弥逊（宋代）

十月水西寺，兴穷还为留。
净坊深闭雨，虚阁暗藏秋。
妄尽霜中叶，身闲水上鸥。
知几伤太白，五月念貂裘。
明君词
萧纪（南北朝）

塞外无春色，边城有风霜。谁堪览明镜，持许照红妆。
苦热
强至（宋代）

天上扶桑树合枯，火云四起抱阳乌。
谁能赤脚渡银汉，直欲跳身藏玉壶。
河朔饮杯空酩酊，临淄汗雨自沾濡。
井深水远渴心剧，百丈无绳转辘轳。
览聂长孺蕲春罢归舟中诗笔
宋祁（宋代）

姑山羽客冰为骨，金掌仙人露代餐。
化作妙辞真扣玉，写成初藁剩惊鸾。
心随零雨蒙蒙密，恨过清溪曲曲寒。
此秘东阳夸未睹，灵均千载有馀叹。
分花公美子应预为白曬之约
刘子翚（宋代）

梦裹壶山寻二妙，不因荔子鬓丝华。
聊分茗碗应年例，故有筠笼来海涯。
鲜苞尚想妃子笑，槁面何取西施羓。
老馋惟作耐久计，一瞬红紫真空花。
瘦
张嵲（宋代）

驽马固多肉，玄鹤原骨轻。
以彼栈豆意，方此云霄情。
汩汩世纷远，萧萧中虑盈。
将寻包道士，一问升天行。
山行即事二首 其一
王质（宋代）

转岸波仍急，濒溪路半无。柳低侵树腹，莲湿坠花须。

田舍篱忧倒，渔舟柁喜扶。雨馀山更碧，倍费我工夫。
戏留友人把酒
邓深（宋代）

柳还飞絮春馀几，幸有清樽可共持。
今我未眠卿莫去，古人皆饮子休辞。
增江送陆老师入觐 其二
李孙宸（明代）

蓬岛飞来第几山，山城如在赤城间。开云客自工裁锦，求令人非学驻颜。

桃李日边栽并倚，鹤琴天路去难攀。忧时鞅掌还封事，莫向飞凫羡独閒。
止酒
张栻（宋代）

渊明通达士，止酒乃成诗。
终焉未能忘，寄意良在兹。
勇哉典午君，覆觞无再期。
念彼万乘贵，艰难有深思。
况乃一介士，而或志可移。
祓斋揆前训，刚制圣所辞。
铭心谅无斁，多言亦奚为。
书意
陆游（宋代）

病眼犹堪阅世人，难将雪鬓著乌巾。
囊中钱尽罢沽酒，涧底雨寒愁束薪。
老子那辞徙牛屋，痴人自喜拜车尘。
穷通要是儿嬉事，嬾就山僧讲宿因。
代农答别乘劝耕 其二
释居简（宋代）

守令丁宁在必行，女当知织子知耕。课春蚕务从三月，听夏鸡声起五更。

畎浍满时瞻日上，桔槔俯处候云横。调疏征省家才给，便买诗书教后生。
哭王司寇元美四首 其三
欧大任（明代）

旧德谁如东海生，文章何但起西京。使求封禅千年草，才冠中西七子名。

永夜枫杉摧岳色，大江雷雨咽涛声。可堪一代风流尽，第五新陪骠骑茔。
庆春宫 小窗孤寂，雨意绵绵，赋此遣兴
张玉珍（清代）

凫藻香生，虾须帘捲，半庭细雨如尘。柳困花欹，燕昏莺晓，几番作弄残春。

别情无限，望不尽、遥天暮云。石尤风紧，三板吟船，怎渡仙津。

年嫌甲子平分。剩有诗魔，难熨眉痕。月底樽前，酒边茶畔，等闲负了良辰。

欲弹焦尾，犹只恐、相思调陈。轻寒似水，守著窗儿，酿得愁新。
熊将军祠
陈杓（明代）

卜筑巍祠胜自宜，山行啼鸟日迟迟。扶王实赖孤忠在，倾室真难一木支。

云掩春光花溅泪，塘横银影客生悲。只今正气弥天地，蘋藻应交荐岁时。
临江仙·夜登小阁忆洛中旧游
陈与义（宋代）

忆昔午桥桥上饮，坐中多是豪英。长沟流月去无声。杏花疏影里，吹笛到天明。
二十余年如一梦，此身虽在堪惊。闲登小阁看新晴。古今多少事，渔唱起三更。
二疏
卫宗武（宋代）

二君耸高致，今古知敬慕。
勇退人所难，尤得所以去。
贵戚举爱弟，将使哙为伍。
天子尚衷疑，抗议非不许。
傥或身久留，宁免与时忤。
驾言盍知止，幡然解印组。
归来逸老寿，荣辱一无累。
鬻金广田宅，拒绝儿辈语。
多财益其过，富为众怨府。
贤哉乎斯言，奚止明出处。
和郭庆守秋日相忆
刘崧（元代）

出门复入门，望君还忆君。可怜飞鸟尽，江上又斜曛。
陆提刑挽词
楼钥（宋代）

数马谦恭甚，挥犀色笑温。
风流士龙裔，文采左丞孙。
晚幸成三径，身胡遽九原。
素钦仁者勇，大狱竟平反。
癸亥日泊舟吴会亭
范成大（宋代）

去年春盘浙江驿，湛湛清波动浮石。今年春盘吴会亭，冥冥细浮湿高城。

天边作客风沙里，今年去年成老矣。客心古井冷无波，过眼人情亦如水。

忆昔三生住翠微，偶来平地著征衣。山中故人应大笑，扁舟坐稳何当归。
元旦示诸孙
黄鹤仙（明代）

春风盈户雪盈头，日见趋庭得自由。杨震祇传清白后，李斯惟代子孙忧。

到门莫喜题为凤，入世须防唤作牛。我有良田人不见，一经相继更何求。
送李文若归修水并吊其兄商老之亡
王铚（宋代）

子去何悽断，乡关岁月新。荒山寒带雨，古驿夜无人。

生死风前烛，音容梦里身。临分感平昔，挥泪到松筠。
吊麻信之二首 其二
陈庚（宋代）

风采琼林未足侔，一朝零落委山丘。君恩未赐金莲炬，天阙俄成白玉楼。

诗类贯珠尤可玩，室如悬磬更堪忧。路遥未暇凭棺奠，怅望中条涕泗流。
杜茶村留饮书斋时有故宫人在座
汪志道（清代）

浣花溪上话残春，诗句文章老更真。酒半一声《河满子》，不堪重见孟才人。
送王知复宰建德
楼钥（宋代）

筮仕一何早，字民一何迟。
历历三十年，中间多险巇。
宦途只平三，分寸穷攀跻。
最后官胃监，一蹴黄金闺。
低徊能自爱，风鷁甘退飞。
宁为红莲幕，往寻武陵谿。
亲党多劝止，君去独不疑。
治家有贤媛，应门委佳儿。
安居舍大厦，列屋间歌姬。
风霜登客路，单车如鸡栖。
勇决有如此，端是英雄姿。
有志事竟成，不后一年期。
明诏趣鵷班，壮县催瓜时。
赢得为君子，否泰相因依。
古郡足萧洒，年来困征追。
守宰俱贤明，斯民其庶几。
杭苇欲走别，有足如絷维。
举酒向西望，离愁渺天涯。
惟君才素高，邑若不足为。
谓难易将至，谓易后难支。
老我百念冷，安能效良规。
犹记簿领初，过庭闻旧诗。
惟畏为过寡，惟勤无功亏。
遗训俨如在，终身当诵之。
喜雨 其二
汤鹏（清代）

云兴何山头，雨归何涧底。焉知造化功，但见郊原美。

蔼蔼黍稌兴，离离妇子喜。既欢耕者情，亦完仕者理。

哀哉醉饱中，感召其有以。得雨且悲欢，观稼宜终始。

往问力田翁，一雨宁足矣。
新凉
陆游（宋代）

家住山阴剡曲傍，一番风雨送新凉。
亦知病得清秋健，无奈愁随独夜长。
日落川原横惨淡，月明洲渚远苍茫。
老民无复忧时意，齿豁头童只自伤。
惜秋华•秋怨
彭孙遹（清代）

才入新秋，早麝㡠慵开，莺簧倦炙。孤影谁怜，银釭几度羞剔。

乌丝小字看看淡，好似赚人鱼墨。愁寂。水晶帘捲，见旧时月色。

枉自寻消息。恨馀香断素，偏有无穷忆。谁把病，容扶起，纷纭朱碧。

便将万斛沧波，移来比似鲛珠滴。终夕。也只得、两番潮汐。
火候颂
周无所住（宋代）

真火本无候，时人休强猜。
要知端的意，无去亦无来。
古龙孺人曹氏
林亦之（宋代）

寒原何处哭，下马欲销魂。白日数行泪，黄柑十里村。

传家犹墨绶，聘妇尽朱门。似此何多恨，空沤不要论。
静安八咏 其二 陈桧
寿宁（元代）

双桧兮苍苍，艺重玄兮祯明。蛟龙樛兮偃蹇，接叶蕤兮翔凤凰。

皎琼树兮璧月夜流，望临春兮使我心忧。
华山道中
范成大（宋代）

过午曾云未肯开，暖寒村店竹初灰。
萧萧林响棠梨战，晚恐阳山有雨来。
和颜长官百咏·负薪
朱继芳（宋代）

烂柯人去隔存亡，一局棋终怆故乡。
想得山中绝烟火，松花松子当乾粮。
钱逊叔见示小诗次韵 其一
韩驹（宋代）

邂逅邗沟记昔年，知君跋马自湘川。欲持斗酒洗泥滓，未办青铜三百钱。
次韵谢遁翁吴山长孔昭三首
方回（元代）

乾淳一老去非赊，里社游谈亦孔嘉。
仙驭不还缑氏鹤，禅机空说赵州茶。
神农为我先尝药，迦叶谁今又笑花。
欲向君侯问端的，流风应谢鲁东家。
立
刘才邵（宋代）

风转万年枝，冰开百子池。多男应禖祀，瑞气恰来时。
锦瑟
陈䞇（明代）

参差雁柱架朱弦，绮席听弹忆往年。汉苑风恬飞乳燕，巴山月落诉啼鹃。

芙蓉碧沼凉含露，杨柳芳堤暖飏烟。却笑江州老司马，琵琶一曲已潸然。
过龙泉宋氏庄
林光（明代）

墓山刚到暮春时，老眼吟看却似痴。诸子偶来依此地，几人真解浴乎沂。

肴烧野笋初穿径，鱼戏新荷已贴池。莫遣乌龙山笑我，醉中诗墨又淋漓。
课小竖鉏斫舍北果林，枝蔓荒秽，净讫移床三首
杜甫（唐代）

病枕依茅栋，荒鉏净果林。背堂资僻远，在野兴清深。

山雉防求敌，江猿应独吟。泄云高不去，隐几亦无心。

众壑生寒早，长林卷雾齐。青虫悬就日，朱果落封泥。

薄俗防人面，全身学马蹄。吟诗坐回首，随意葛巾低。

篱弱门何向，沙虚岸只摧。日斜鱼更食，客散鸟还来。

寒水光难定，秋山响易哀。天涯稍曛黑，倚杖更裴回。
后催租行
范成大（宋代）

老父田荒秋雨里，旧时高岸今江水。
佣耕犹自抱长饥，的知无力输租米。
自从乡官新上来，黄纸放尽白纸催。
卖衣得钱都纳却，病骨虽寒聊免缚。
去年衣尽到家口，大女临歧两分首。
今年次女已行媒，亦复驱将换升斗。
室中更有第三女，明年不怕催租苦。
责躬诗
崔湜（唐代）

尝闻古人说：正直神不欺。忠义恒独守，坚贞每自持。

效官已十载，理剧犹未期。狱听除苛惨，刑章息滞疑。

岂得保世业，谅以答明时。顾无白玉玷，忽负苍蝇诗。

扃锢非所耻，幽冤谁为辞！楚囚应积□，秦系亦衔悲。

永夜振衣坐，故人不在兹。流灵自芜漫，芳草独葳蕤。

日月行无舍，平生志莫追。山林如道丧，州县岂心期？

助思纷何在，清神怅不怡。自怜暗成事，感叹兴此词。
木兰花

舒亶（宋代）

金丝络马青钱路。笑指玉皇香案去。点衣柳陌堕残红，拂面风桥吹细雨。

晓钗压鬓头慵举。恨里歌声兼别苦。西湖一顷白菱花，惆怅行云无觅处。
上钦成皇后册宝六首
真宗（宋代）

苾苾其芳，肴核维旅。
陟降孔时，有秩斯所。
雍容内化，维神化明。
明则之渝，绥我思成。
虹县旧题二首 其二
米芾（宋代）

碧榆绿柳旧游中，华发苍颜未退翁。天使残年司笔砚，圣知小学是家风。

长安又到人徒老，吾道何时定复东。题柱扁舟真老矣，竟无事业奏肤公。
石屋辞三章为彭通府作 其三
王立道（明代）

有美人兮山之麓，架辛楹兮结蕙屋。被修径兮兰薰，拄空檐兮古木。

平田渺兮秋稼阴，长林杳兮芳树绿。日坐渔兮群白鸥，夜休耕兮饭黄犊。

倚空虚兮嗟索离，望巉岩兮聊踯躅。踯躅兮何之，招子真兮东谷。

愿君兮归来，苍生兮极目。
江陵为浏阳柳氏作云山书院歌
项安世（宋代）

山中何所有，云气长悠悠。
院中何所有，书册满高楼。
登楼看云复看书，千古万古同卷舒。
子于其间乐有馀，我今为子言其粗。
阴阖兮阳开，乾盖兮坤舆。
白衣兮皎皎，苍狗兮须臾。
崩腾兮龙见，消散兮户居。
如臂之屈伸，如足之疾徐。
实理谅不昧，显微同一初。
呼吸为雅颂，吁喻为典谟。
支支离离兮万物散□，翕翕绎绎兮天地交孚。
三百八十四爻兮奇与耦，二百四十有二年兮褒与诛。
目目自有条，叶叶自有株。子以为一兮粲而万有，
子以为兮垣然而一途。吾是以见云之书而书之云，
子又鸟知书非云而云非书，以此寿子身，壮作老息神不枯。
以此贻子后，博观约守世不渝。
大哉此院云所储，苟无其实名不虚。
谁其任之非子歟，一翁二季相携扶。
读武侯传
王遂（宋代）

马踏渭滨春草乱，鸟啼白帝夕阳深。
汉家浑是皇天做，渠是通天一寸心。
寄蔡州欧阳仲纯
毕仲游（宋代）

东西相去若比邻，肥马轻裘有故人。美酒如霞花似锦，莫令辜负汝阳春。
题双凫观
黄庭坚（宋代）

飘萧阅世等虚舟，难息眼前无此流。
满地悲风盘翠竹，半丛寒日破红榴。
青山空在衣冠古，白鹤不归宫殿秋。
王念平生樽酒地，千年万岁想来游。
嘲柳州柳子厚
吕温（唐代）

柳州柳刺史，种柳柳江边。柳管依然在，千秋柳拂天。
奉和德升尚书探梅之什仍用元韵
綦崇礼（宋代）

题诗曾动何郎兴，寄远犹传陆凯名。渴见寒英娱北客，共寻春凯向东城。

蜂粘晴蕊应先破，雀啅芳心已尽惊。便拟催开争赋咏，腊中独使擅幽情。
赋梅堂闲吟
陈宓（宋代）

世间何物最鲜华，摇落林中第一花。
作计莫输蜂蝶后，深房浅萼便为家。
嘉定壬午春晚园官送杞菊因取陆天随苏东坡张南轩三赋诵之感事赋诗
张侃（宋代）

我志甘澹薄，不为物所迁。园官送杞菊，秀色满目前。

生育秉至性，阴阳顺中权。可怜黄口儿，匕箸照腥膻。

纵得一饷戏，旁观成胁肩。杞菊付中厨，试著姜盐煎。

至哉天下味，妙处秘不传。三贤留隽语，首当师之焉。
留春令
黄庭坚（宋代）

江南一雁横秋水。叹咫尺、断行千里。回纹机上字纵横，欲寄远。凭谁是。

谢客池塘春都未。微微动、短墙桃李。半阴才暖却清寒，是瘦损、人天气。
题米元晖潇湘图
钱端礼（宋代）

画手自高前辈，云山已属吾曹。
若会潇湘物色，便当醉读离骚。
长生
王守仁（明代）

长生徒有慕，苦乏大药资。
名山遍探历，悠悠鬓生丝。
微躯一系遍，去道日远而。
中岁忽有觉，九还乃在兹。
非炉亦非鼎，何坎复何离。
本无终始究，宁有死生期？
彼哉游方士，诡辞反增疑。
纷然诸老翁，自传困多歧。
乾坤由我在，安用他求为？
千圣皆过影，良知乃吾师。
送程给事知越州
章衡（宋代）

雅留威爱在南昌，又拜新恩指旧棠。一节帝颁严使旆，十州人喜拥壶浆。

彯缨自结凝旒眷，揽辔思澄插笔乡。刘晏有材将大用，豫章楼上急飞觞。
沁园春（和答吕柳希）
冯取洽（宋代）

问讯柳溪，溪上柳容，胡为带埃。叹阳春陡变，孰为披拂，赏音难遇，谁与徘徊。好在湖山，吾容不辱，寄径垂条岂偶哉。休摇荡，且深根宁极，免俗人猜。

何妨傍竹依梅。待青眼春回一笑开。尽攀丝弄叶，效颦施黛，笼鞯拂帽，藉荫传杯。未碍飞绵，一高千丈，风力微时稳下来。天难问，便陶门汉苑，一任安排。
述志令
曹操（两汉）

孤始举孝廉，年少，自以本非岩穴知名之士，恐为海内人之所见凡愚，欲为一郡守，好作政教，以建立名誉，使世士明知之；故在济南，始除残去秽，平心选举，违迕诸常侍。以为强豪所忿，恐致家祸，故以病还。

去官之后，年纪尚少，顾视同岁中，年有五十，未名为老。内自图之，从此却去二十年，待天下清，乃与同岁中始举者等耳。故以四时归乡里，于谯东五十里筑精舍，欲秋夏读书，冬春射猎，求底下之地，欲以泥水自蔽，绝宾客往来之望。然不能得如意。

后徵为都尉，迁典军校尉，意遂更欲为国家讨贼立功，欲望封侯作征西将军，然后题墓道言“汉故征西将军曹侯之墓”，此其志也。而遭值董卓之难，兴举义兵。是时合兵能多得耳，然常自损，不欲多之；所以然者，多兵意盛，与强敌争，倘更为祸始。故汴水之战数千，后还到扬州更募，亦复不过三千人，此其本志有限也。

后领兖州，破降黄巾三十万众。又袁术僭号于九江，下皆称臣，名门曰建号门，衣被皆为天子之制，两妇预争为皇后。志计已定，人有劝术使遂即帝位，露布天下，答言“曹公尚在，未可也”。后孤讨禽其四将，获其人众，遂使术穷亡解沮，发病而死。及至袁绍据河北，兵势强盛，孤自度势，实不敌之；但计投死为国，以义灭身，足垂于后。幸而破绍，枭其二子。又刘表自以为宗室），包藏奸心，乍前乍却，以观世事，据有当州，孤复定之，遂平天下。身为宰相，人臣之贵已极，意望已过矣。

今孤言此，若为自大，欲人言尽，故无讳耳。设使国家无有孤，不知当几人称帝，几人称王！或者人见孤强盛，又性不信天命之事，恐私心相评，言有不逊之志，妄相忖度，每用耿耿。齐桓、晋文所以垂称至今日者，以其兵势广大，犹能奉事周室也。《论语》云：“三分天下有其二，以服事殷，周之德可谓至德矣。”夫能以大事小也。昔乐毅走赵，赵王欲与之图燕。乐毅伏而垂泣，对曰：“臣事昭王，犹事大王；臣若获戾，放在他国，没世然后已，不忍谋赵之徒隶，况燕后嗣乎！”胡亥之杀蒙恬也，恬曰：“自吾先人及至子孙，积信于秦三世矣；今臣将兵三十余万，其势足以背叛，然自知必死而守义者，不敢辱先人之教以忘先王也。”孤每读此二人书，未尝不怆然流涕也。孤祖、父以至孤身，皆当亲重之任，可谓见信者矣，以及子桓兄弟，过于三世矣。

孤非徒对诸君说此也，常以语妻妾，皆令深知此意。孤谓之言：“顾我万年之后，汝曹皆当出嫁，欲令传道我心，使他人皆知之。”孤此言皆肝鬲之要也。所以勤勤恳恳叙心腹者，见周公有《金縢》之书以自明，恐人不信之故。然欲孤便尔委捐所典兵众，以还执事，归就武平侯国，实不可也。何者？诚恐己离兵为人所祸也。既为子孙计，又己败则国家倾危，是以不得慕虚名而处实祸，此所不得为也。前朝恩封三子为侯，固辞不受，今更欲受之，非欲复以为荣，欲以为外援，为万安计。

孤闻介推之避晋封，申胥之逃楚赏，未尝不舍书而叹，有以自省也。奉国威灵，仗钺征伐，推弱以克强，处小而禽大。意之所图，动无违事，心之所虑，何向不济，遂荡平天下，不辱主命。可谓天助汉室，非人力也。然封兼四县，食户三万，何德堪之！江湖未静，不可让位；至于邑土，可得而辞。今上还阳夏、柘、苦三县户二万，但食武平万户，且以分损谤议，少减孤之责也。
送咸宁陈令完夫移官吴郡
贺铸（宋代）

蒿莱东郭居，长者车成辙。
礼经尚往来，岂为我辈设。
临分怀出饯，津远舟速发。
十月雁啼寒，沧波洒微雪。
送君一樽酒，孤饮聊耳热。
会取屈平书，商声歌九阕。
开正到吴郡，阳暖张灯节。
两地见梅花，相思不同折。
官闲羁绁□，陈迹得搜阅。
虎去丘隧空，燕惊宫火灭。
廊倾罢鸣屧，兰劚香迳绝。
逮□故时人，唯余剑池月。
名城见图绘，丹墨殊灭裂。
细与赋新诗，长封寄天末。
老狐首丘志，客子敢忘越。
未死定归东，柴荆昼常闭。
右军领妙语，年大不堪别。
况复鱼鸟情，飞沈方此诀。
寒食夜月下作
周紫芝（宋代）

一百五夜对明月，二十七种无蔬柈。莫嫌万点飞花恨，且结三人对影欢。

流落忽成身老大，乱离谁不涕阑干。颠狂自笑那能寐，立尽春风午夜寒。
拥被
王邦畿（明代）

拥被贪馀煖，香梅冻懒看。考诗心自苦，却病体能安。

鸟唤山门晓，鱼潜石井寒。此时庐岳顶，茅屋雪漫漫。
邓元孚待制挽词四首 其四
陈渊（宋代）

越岸方投绂，将回出岫云。楹间俄梦奠，地下去修文。

落日川原静，悲风草树薰。但令千载后，掩涕想馀芬。
奉和鲁望闲居杂题五首。醒闻桧
皮日休（唐代）

解洗馀酲晨半酉，星星仙吹起云门。

耳根无厌听佳木，会尽山中寂静源。
会张生述怀
李节度姬（唐代）

门前画戟寻常设，堂上犀簪取次看。

最是恼人情绪处，凤凰楼上月华寒。
昊天有成命
佚名（先秦）

昊天有成命，二后受之。成王不敢康，夙夜基命宥密。於缉熙！单厥心，肆其靖之。
盆池吟
邵雍（宋代）

有客无知，唯知不为。
不为无他，唯求不欺。
我有人是，人无我非。
唯开瓮牖，遂鉴盆池。
都邑地贵，江湖景奇。
能游泽国，不下堂基。
帘外青草，轩前黄陂。
壶中月落，鉴里云飞。
既有荷芰，岂无{上艹下凫}茨。
既有蝌蚪，岂无蛟螭。
亦或清浅，亦或渺瀰。
亦或渌净，亦或涟漪。
风起蘋藻，凉生袖衣。
林守何在，范蠡何归。
密雪霏霏，轻冰披披。
垂柳依依，细雨微微。
可以观止，可以忘机。
可以照物，可以看时。
不乐乎我，更乐乎谁。
吾于是日，再见伏羲。
题余氏聚远楼
魏了翁（宋代）

若向天机识得亲，是间看不尽青春。
须知聚远惟方寸，说与楼前望眼人。
有自蜀来者因感旧游作短歌
陆游（宋代）

锦城如海行不极，马迹重重车毂击。
家住城西三十年，闻说城毂未曾识。
看花走马宿中路，经月酒徒无觅处；露香风暖海棠开，碧鸡坊中倘相遇。
放翁憔悴鬓成丝，空有西游千首诗。
今朝雨霁上危榭，意气颇如年少时。
持杯欲作消愁计，酒未著人愁已醉；不成题句写幽情，一幅蛟绡空寄泪。
浣溪沙（示孟氏女）
仲并（宋代）

举案家风未肯低。清心端自秀深闺。芝兰玉树宁馨儿。

早岁安禅灵照女，静中经卷手常携。声名要与断机齐。
寄郑维忠叶云叟诸友
黄榦（宋代）

村村箫鼓竞龙舟，萸菊岩前倚晚秋。
老懒焚香书一卷，淡烟疎竹月侵楼。
闻雁杂咏 其十三 孤灯闻雁
成鹫（清代）

枯禅如木石，深坐对银缸。静极乃闻雁，声高犹到窗。

履霜心自苦，带月影俱双。莫怪焚膏客，秋怀老未降。
次韵二樵见怀
许宗彦（清代）

立尽征云送远眸，炎方冬日始悲秋。吟边落叶依人住，愁外寒江绕梦流。

浚谷风期勤揽带，握关心事寄登楼。试容尊酒长相见，问事应知未肯休。
杨柳枝二首
白居易（唐代）

一树春风千万枝，嫩于金色软于丝。
永丰西角荒园里，尽日无人属阿谁。

一树衰残委泥土，双枝荣耀植天庭。
定知玄象今春后，柳宿光中添两星。
偶成 其七
韩淲（宋代）

孤坐幽窗静炷香，却疑身与世相忘。红深一树榴花发，绿嫩数杖支子芳。
咏煤炭
于谦（明代）

凿开混沌得乌金，藏蓄阳和意最深。
爝火燃回春浩浩，洪炉照破夜沉沉。
鼎彝元赖生成力，铁石犹存死后心。
但愿苍生俱饱暖，不辞辛苦出山林。
是日天明复书
方回（元代）

一夕不饮酒，至晓不能眠。
无疮体自痒，若有虫啮然。
黠鼠肆侮慢，鸣斗窥余饘。
书灯稍已暗，一萤窗隙穿。
我兴视星斗，行行空庭间。
□树寂无风，斜月□缺环。
寓此百余日，寒迫暑已还。
门有索逋客，无日不烦□。
□是穷骨健，兼亦苦节坚。
比所读何书，高堂十七篇。
最□□服传，纂抄续残编。
此物付儿子，将来汝谨旃。
傥我寿七十，不过十二年。
人岂有不死，但有传不传。
零陵赠李卿元侍御简吴武陵
柳宗元（唐代）

理世固轻士，弃捐湘之湄。
阳光竟四溟，敲石安所施。
铩羽集枯干，低昂互鸣悲。
朔云吐风寒，寂历穷秋时。
君子尚容与，小人守兢危。
惨凄日相视，离忧坐自滋。
樽酒聊可酌，放歌谅徒为。
惜无协律者，窈眇弦吾诗。
元日喜雨
张穆（明代）

春雨腻如酥，甘霖遍泽枯。幸先灯市暗，犹及麦田需。

无力侵垂柳，将风入短蒲。三冬不汝见，小苑拟明珠。
蜕庵岁晏百忧薰心排遣以诗乃作五首 其二
张翥（元代）

小小新斋阁，温温旧毾㲪。精神全藉酒，筋力半支藤。

蛰豸深坯户，冥鸿巧避矰。蒙头衲被底，何异在家僧。
山居 其二
释净端（宋代）

水澄山色映青天，静坐茅堂未欲眠。好玩岩头松与月，更闻高柳一声蝉。
题云岫半閒堂用李涉韵
赵必象（宋代）

一坞白云茅数间，归与钓水采於山。
寄声灵彻休相笑，未必僧閒似我閒。
即事
郑子聃（元代）

一钱不直程卫尉，五斗解酲刘伯伦。读罢离骚解衣卧，门前花柳自争春。
占春亭即事三首
吴潜（宋代）

见他门户插垂杨，懊恨江南客子肠。
春梦谁云无准托，连宵合肯是家乡。
太常引·百年勋业镜中看
佚名（宋代）

百年勋业镜中看。叹行路古来难。风雨换朱颜。更谁管、安仁鬓斑。掀天声价，凌云气势，短梦破槐安。回首问青山。放一片、孤云自闲。
天冠山题咏二十二首 其九 寒月泉
赵孟頫（元代）

我尝游惠山，泉味胜牛乳。梦想寒月泉，携茶就泉煮。
念奴娇
李弥逊（宋代）

瑶池倒影，露华浓、群玉峰峦如洗。明镜平铺秋水净，寒锁一天空翠。荷芰风摇，萍蘩波动，惊起鱼龙戏。扶疏桂影，十分光照人世。

谁似。老子痴顽，胡床危坐，自引壶觞醉。斗转参横歌未彻，屋角乌飞星坠。对影三人，停杯一问，谁会骑鲸意金牛何处，玉楼高耸十二。
中夕
徐照（宋代）

中夕独依依，闲行未掩扉。
水边山出月，松上雨沾衣。
棹响初如近，萤光渐欲稀。
不甘尘内事，长与此心违。
题白云轩
余亢（宋代）

不作从龙意，无心谩出山。可怜一片雪，长伴主人闲。
蜡梅
杨万里（宋代）

栗玉圆彫蕾，金钟细著行。来从真蜡国，自号小黄香。

夕吹撩寒馥，晨曦透暖光。南枝本同姓，唤我作它杨。
和吴侍郎谢予送酒
宋庠（宋代）

岁稔兵厨富酒材，几槽新溜滴芳醅。
秋香自与兰英合，春色潜芳竹叶回。
蟹甲佐欢宾斝溢，鸱幐参贡县邮催。
虽非平乐十千斗，愿奉康成三百杯。
再和呈李提举
曹勋（宋代）

侨寓江城意岂疎，得亲仙李似南舒。
高门带佩昭寰宇，一代勋庸切太虚。
相业自应求的子，老成宜复被亲除。
中兴文物须名世，会见金珂下直庐。
挽东莱先生 其一
唐季度（宋代）

多士将安放，先生今则亡。正宗传道德，馀事见文章。

遽作两楹梦，空遗百世芳。哲人胡不寿，天理竟难量。
个人 其九
王彦泓（明代）

湿泪荧荧眼尾寒，髻花低坠懒重安。良期屡被鱼笺误，幽闷难凭鹊语宽。

多为问津添险阻，反因迷路暂团圞。相看只有悲愁分，虚被郎呼是所欢。
友人官满
陈郁（宋代）

三年官满冰霜洁，一日春回宇宙宽。
曾向厅前种杨格，绿阴留与后人看。
北山暮归示道人
王安石（宋代）

千山复万山，行路有无间。
花发蜂递绕，果垂猿对攀。
独寻寒水度，欲趁夕阳还。
天黑月未上，儿童初掩关。
秋雨
仇远（元代）

杜陵昔日歌秋风，卷去屋上茅三重。
村翁今夜叹秋雨，冲倒檐前墙数堵。
瓦倾栋挠直见天，寒侵素被不得眠。
相如家徒四壁立，我比相如尤可怜。
钱唐近报融风起，瓦砾尘埃半城市。
霜餐露宿人遑遑，衣食难谋况居止。
呼童向晓收篁芦，补篱织箔聊枝梧。
雨飘有限行且止，秋阳余暖留桑榆。
呜呼居得一日且一日，丈夫安能事一室。
二郎神 春日怀两姑
范贞仪（清代）

雕阑闲倚，垂绣幕、重门幽静。记玉子频敲，杏钗戏赌，笑看春风鬓影。

踏遍苍苔浑似梦，只掐着、花须思省。任蝶翅轻盈，莺簧娇脆，总添幽恨。

愁凝。遥天目断，飞琼音信。怕别绪牵萦，愁丝团绕，惹得香肌瘦损。

燕子多情，画梁幽处，重整旧巢香沁。望画舸、何日归来，应唤得春风醒。
花心动 与箨庵诸子夜泛
曹溶（明代）

吴越名都，倚船窗、满幅髯苏游稿。翠滴愁霖，玉喷飞泉，催客酿成清醥。

浮沉四海无拘系，论麋鹿、何知烦恼。探囊底、题花彩笔，可随春老。

已挂城头片月，有红粉新妆，慰人怀抱。左手把金蕉，右挹珠钿，极目万山清晓。

夜深鹤背寒如水，终难称、麻姑仙爪。愿挥手、蓬瀛只在江表。
答柳柳州食虾蟆
韩愈（唐代）

虾蟆虽水居，水特变形貌。强号为蛙哈，于实无所校。

虽然两股长，其奈脊皴皰。跳踯虽云高，意不离泞淖。

鸣声相呼和，无理只取闹。周公所不堪，洒灰垂典教。

我弃愁海滨，恒愿眠不觉。叵堪朋类多，沸耳作惊爆。

端能败笙磬，仍工乱学校。虽蒙勾践礼，竟不闻报效。

大战元鼎年，孰强孰败桡。居然当鼎味，岂不辱钓罩。

余初不下喉，近亦能稍稍。常惧染蛮夷，失平生好乐。

而君复何为，甘食比豢豹。猎较务同俗，全身斯为孝。

哀哉思虑深，未见许回棹。
酌嵩坡草堂值雨呈高霞居
邱云霄（明代）

江头风雨乍明晦，海上云山入有无。菊傍疏篱秋自好，莺从深谷晚相呼。

惯来作客疏狂甚，老去逢人礼貌粗。今日对君惭楚凤，十年抱瑟向齐竽。
题衍斯道诗卷后 其一
唐之淳（明代）

二十年来老辈稀，白头僧见说当时。西风落叶前朝寺，读遍燕山一卷诗。
柳色
杨万里（宋代）

春到四经旬，元来未见春。
柳条将软碧，争献上番新。
雒阳行
吴伟业（清代）

诏书早洗雒阳尘，叔父如王有几人。先帝玉符分爱子，西京铜狄泣王孙。

白头宫监锄荆棘，曾在华清内承直。遭乱城头乌夜啼，四十年来事堪忆。

神皇倚瑟楚歌时，百子池边袅柳丝。早见鸿飞四海翼，可怜花发万年枝。

铜扉未启牵衣谏，银箭初残泪如霰。几年不省公车章，从来数罢昭阳宴。

骨肉终全异母恩，功名徒付上书人。贵彊无取诸侯相，调护何关老大臣。

万岁千秋相诀绝，青雀投怀玉鱼别。昭丘烟草自苍茫，汤殿香泉暗呜咽。

析圭分土上东门，宝毂雕轮九陌尘。骊山西去辞温室，渭水东流别任城。

少室峰头写桐漆，灵光殿就张琴瑟。愿王保此黄发期，谁料遭逢黑山贼。

嗟乎龙种诚足怜，母爱子抱非徒然。江夏漫裁修柏赋，东阿徒咏《豆萁》篇。

我朝家法逾前制，两宫父子无遗议。廷论繇来责佞夫，国恩自是优如意。

万家汤沐启周京，千骑旌旗给羽林。总为先朝怜白象，岂知今日误黄巾。

邹枚客馆伤狐兔，燕赵歌楼散烟雾。茂陵西筑望思台，月落青枫不知路。

今皇兴念穗帷哀，流涕黄封手自裁。殿内遂停三部伎，宫中为设八关斋。

束薪流水王人戍，太牢加璧通侯祭。帝子魂归南浦云，玉妃泪洒东平树。

北风吹雨故宫寒，重见新王受诏还。惟有千寻旧松栝，照人落落嵩高山。
和仲良春晚即事
杨万里（宋代）

欲与东风说，休吹随絮飞。
吾行正无定，魂梦岂忘归。
花暖能醺眼，山浓欲染衣。
只嫌春巳老，此景也应稀。
立春日园梅未花书呈尤检正
张镃（宋代）

冻禽先自起多时，暖恋衾重晓不知。
栩栩梦回思树绕，绵绵息不离床支。
十行犹用午年历，数首初编丁藁诗。
腊雪已多春定好，愿求名名檄南枝。
崇福庵 其一
韩淲（宋代）

一会灵山本宛然，因师又见别逢禅。吾庵钟鼓原无恙，共看炉前一炷烟。
次韵和欧勉甫见送
孔武仲（宋代）

抱关委吏可忘年，而况吾从志圣贤。
策马渐随南去雁，寄声应有北归船。
无情尺水犹能鉴，有志精金尚可镌。
愿以此心推一邑，他时不负赠行篇。
题李伯时渊明东篱图
苏轼（宋代）

彼哉嵇阮曹，终以明自膏。
靖节固昭旷，归来侣蓬蒿。
新霜著疏柳，大风起江涛。
东篱理黄华，意不在芳醪。
白衣挈壶至，径醉还游遨。
悠然见南山，意与秋气高。
寄别申生二首 其一
王娇红（元代）

如此钟情古所稀，吁嗟好事到头非。汪汪两眼西风泪，独向阳台作雨飞。
昨日承佳赠浮实甚矣谨再用韵酬赠
饶节（宋代）

尝遍诸方五味禅，不须鼻孔便撩天。自应猊座长垂手，只许巢云暂息肩。

世外岂无羊氏鹤，人间多滞禹门鲜。便当勉为众生起，趁取灵芝三秀年。
同沈清溪夜坐二首 其二
何景明（明代）

移席留长坐，更深雨渐繁。竹寒庭鹤警，灯静壁蛩喧。

舟楫淹归计，琴书代晤言。知君多雅兴，常过蒋生园。
长句十六韵奉寄权都事
唐桂芳（明代）

潦倒年踰五十三，树犹如此我何堪。羞将出处传书简，祗把须眉照石潭。

天上有花徒妄想，床头无酒肯沈酣。荷衣野制绲为带，竹粉儒冠铁作簪。

自分病怀常琐琐，忍听蛮语久諵諵。异端梵典非瞠后，吾道诗书是指南。

此日老夫谁比数，向来多士饱曾参。每添亡国千行泪，敢念慈亲三寸甘。

散朗沗同嵇绍面，清狂未许阿戎谈。綵云笔下朝题凤，白苧歌前夜扫蚕。

丞相远闻劳仄席，郎官何事若停骖。手麾敌垒喧翻鼓，威镇长江气吐镡。

马齧短莎风骀荡，莺啼细柳雨䰐鬖。春生野艇新尝荻，水足圩田好种蚶。

俊伟声名那可并，清高文字未宜探。白头晚节无馀事，只愿兴修礼晦庵。
偈六十九首
释道宁（宋代）

摩竭掩室，非是通方。
净名杜词，未为作略。
总不恁麽，罕遇知音。
方便门中，随宜举唱。
樱桃
张祜（唐代）

石榴未拆梅犹小，爱此山花四五株。

斜日庭前风袅袅，碧油千片漏红珠。
玉楼春
郭应祥（宋代）

匆匆相遇匆匆去。恰似当初元未遇。生憎黄土岭头尘，强学章台街里絮。

雨荒三径云迷路。总是离人堪恨处。从今对酒与当歌，空惹离情千万绪。
赵郭八景为郭学宪舜举赋 其一 红杏春风
欧大任（明代）

种得匡山片片霞，蓬莱使者问君家。至今九炼丹砂熟，犹似溪头万树花。
扇子诗
李石（宋代）

硬黄细字不足橅，积习水墨閒工夫。
膝上无心学李卫，腕头有诀付善奴。
过兰阴不得游灵洞山房奉怀
区大相（明代）

青溪迥绝少为邻，翠岭依微入望新。五柳种成才有径，千桃栽就更无津。

云霞岂乏留宾榻，猿鹤从知待主人。见许初平为弟子，愿看棋局过千春。
西江月其一廿一史弹词第三段说秦汉下场词
杨慎（明代）

落日西飞滚滚，大江东去滔滔。夜来今日又明朝。蓦地青春过了。
千古风流人物，一时多少英豪。龙争虎斗漫劬劳。落得一场谈笑。
元日词其二·东宫阁
晏殊（宋代）

条风发动协初辰，玄圃瑶山景象新。
千载百灵资介福，沧溟重润月重轮。
西秦四主夏三主
郭之奇（明代）

东晋偏安江左日，天光分裂万胡喧。西秦朔夏尤凶狡，鸱张夺攘恣狂奔。

称王称帝随鞭举，为雨为云覆手翻。败枋久挫桓温锐，开汴仍回刘裕辕。

咸殿室家畴复问，十陵坟墓也徒言。真人反在代恒北，乞伏尝思夷谶存。

已弃姚苻依拓跋，岂知伏莽丧穷猿。从此赫连誇铁伐，真成夏裔表雄藩。

尽收秦土宁思旧，幸获长安遂窃尊。左弓右剑民如鹿，身死宗夷子亦豚。

朝宋服凉皆呓语，果然招魏入东门。安得坚墙供厉斧，但馀绮绣委台园。

苛蓝山上新挥涕，统万城中漫触藩。定昌暮末如相遇，应尤父祖累儿孙。

吾欲高呼诸众丑，休将家族换中原。犬兔俱驰终并殒，豕蛇相啖复交吞。

天之所骄天自绝，人之所畏人必掀。长城早向阴山界，尔物终依玉塞骞。

实祸虚名成底事，高田吐谷总伤魂。临照千年归日月，倒悬谁许作乾坤。
小年
文天祥（宋代）

燕朔逢穷腊，江南拜小年。
岁时生处乐，身世死为缘。
鸦噪千山雪，鸿飞万里天。
出门意寥廓，四顾但茫然。
和黄执礼六首
胡寅（宋代）

文才久合步蟾宫，未肯争搏九万风。
剩欲论诗宗典乐，故应怜我隶司空。
高山宛在绿琴里，白发从多清镜中。
要识起予真赏意，圣门千古望龟蒙。
鲲身晓霞
柳存信（清代）

彩霞朝起灿江天，历历沙鲲几屿连。玉镜初开云外现，红绡一缕望中悬。

潮来错认波生锦，雾散翻疑綵作笺。极目沧溟无寻处，祥光岂向海门偏。
与卢员外象过崔处士兴宗林亭
王缙（唐代）

身名不问十年馀，老大谁能更读书。

林中独酌邻家酒，门外时闻长者车。
送广东潘帅移镇湖南十口号
曾丰（宋代）

身离瘴雨脱蛮烟，自幸得归如得仙。
更愿留侯轻万户，不须辟谷也长年。
别后寄陈默甫
黎伯元（元代）

烟月圆沙几度留，风蓬飘转可能休。劳生无地求如愿，何处有乡居莫愁。

东阁遗经终世用，安邦长策亦人谋。吟边颇忆同心友，自拂朱弦散隐忧。
秋思
王昌龄（唐代）

阏氏黄叶落，妾望自登台。
月出碧云断，单于秋色来。
胡兵沙塞合，汉使玉关回。
征客无归日，空悲蕙草摧。[一作李白诗]
相和歌辞。王昭君
张仲素（唐代）

仙娥今下嫁，骄子自同和。剑戟归田尽，牛羊绕塞多。
奉和御制真游殿上梁
寇准（宋代）

敦崇妙本膺丕贶，濬发鸿源示永年。
吉语密传当乙夜，粹仪祗觌拥祥烟。
皇心翼翼精斋至，祖德绵绵道诲宣。
诞集纯禧彰锡羡，交修茂典表钦先。
爰稽大壮新琼宇，仰法殊庭设绮筵。
山积瓌材咸备矣，神扶华栋见巍然。
元龟献兆良辰协，哲匠施勤庶艺全。
四柱如翚循宝势，觚稜削玉灿珠躔。
黼帷夙设宸居丽，翠葆躬临圣志虔。
昭答明灵陈盛会，睿词敷畅焕云牋。
谨和老人春行
洪咨夔（宋代）

抗疏明时效伏伽，一归七度试春纱。
柔风绿遍庭前草，细雨红催陌上花。
惠远买来犹浊酒，赵州吃去只粗茶。
回头恰恰莺啼处，黄四娘今尚有家。
寻芳
罗与之（宋代）

寻芳自勒青丝鞚，日暖烟浓春意重。晚来被酒卧花阴，流莺唤醒东风梦。
和曾丈赠光作令赵元质
王之望（宋代）

奔波朝士觅官忙，独买扁舟去意长。
汲黯旧闻羞作令，冯唐今愧老为郎。
鵷鸿引去知何慕，鸥鹭归来不乱行。
窃食端输厕中鼠，惊余犹得饱饥肠。
颂古十二首
释法泰（宋代）

得人一牛，还人一马。
有往有来，可知礼也。
十村绝句 其二 牧
舒岳祥（宋代）

深谷元无邹子律，牧童携角上牛吹。一声吹下柴门近，先报渠娘煮菜糜。
次沈陶庵题石田有竹庄韵
沈宣（明代）

休文家在阳湖住，湖有璟勣似渭川。
险韵刊诗留节下，凉阴牵梦堕鸥边。
无人厌俗狂题凤，有客敲门共饮泉。
负我十年开径入，相思空隔满林烟。
冬半山间忽见桃花客云江梅已芳且约一笑花下
杨冠卿（宋代）

缘云梯迳穿林麓，岁晚山寒风折木。
司花为我发春妍，繁红几树惊愁目。
有美人兮在空谷，似笑漫山总粗俗。
淡烟疏雨罗浮村，万里相将跨黄鹄。
和南海黎美周黄牡丹诗四首 其四
郭辅畿（明代）

不随红袖画胭脂，羞学夫人扫翠眉。待月钗光生宝树，坐花杯影上琼枝。

金衣自爱披公子，霞帐偏宜拥赵姬。春到王宫应独好，三千朱黛谢恩时。
西江月
沈端节（宋代）

一枕香消睡恼，十年漂泊江湖。空余清梦绕康庐。记得林间风度。

锦绣谷中旧客，襟怀未肯全疏。从今不要别人扶。醉拥紫云归去。
九日登应天塔
李孝光（元代）

宝林寺里应天塔，老子题诗最上头。九日登高望南北，青天咫尺是神州。
赠陈鸣野二首 其二
皇甫汸（明代）

吴市新逢面，嵇山旧隐名。思玄题赋就，观舞学书成。

门有高阳侣，家多燕赵声。更怜仲子意，辞爵一何轻。
无则都寺玉几写予梦影自散席后言音不相接者
释智愚（宋代）

敬而远，亲而疏。
明鉴灵腑，善定锁铢。
凌霄高而众峰拱，海峤耸而蟾影孤。
子归就父，吾不识渠。
和颖叔千岁枣
郭祥正（宋代）

彼美祗园枣，珍同玉井船。后期千载熟，今日万珠圆。

地润仍依千，栏深自羃烟。结花虽最晚，藏核莫如坚。

鸭脚看何小，鸡头美未全。种来谁共老，服久必成仙。

大食移根远，番禺记蒂连。旧名稽药录，新赏著诗编。

甜出诸饧上，香居百果前。黑腰虚羡尔，红皱岂为然。

柔脆怜金凤，飘零难木绵。讽包丹荔赋，精夺宝刀篇。

静夜风回海，清秋月蘸天。綵山要客集，翠颗绕枝骈。

邂逅为公寿，婆娑与世延。暮钟催酒散，嘶马引旗旋。

今作中州瑞，原从异国传。何当广栽植，欲以慰饥年。
大观三年朝献景灵宫二首 其二 奉馔用《吉安》。
郊庙朝会歌辞（宋代）

尔牲既充，是烹是肆。尔肴既具，是羞是馈。非物之重，惟德之备。

神之格思，歆我精意。
春草
杨基（明代）

嫩绿柔香远更浓，春来无处不茸茸。
六朝旧恨斜阳里，南浦新愁细雨中。
近水欲迷歌扇绿，隔花偏衬舞裙红。
平川十里人归晚，无数牛羊一笛风。
大热戏作
晁说之（宋代）

仕板三十年，罪籍乃十岁。
妻儿叹朝夕，欲免饥寒累。
尔来官南陬，长夏苦炎炽。
自疑吾其鱼，釜鬵方尽沸。
金石方流烁，况此病而悴。
却顾妻儿笑，聊取一嬉戏。
饥肠虽自鸣，寒冻非吾事。
太华山
谭纶（宋代）

楼阁凭天起，山门傍斗开。香烟凝碧落，瑞气压苍苔。

古殿藏金凝，仙人卧玉隈。泉飞千涧雪，风送万峰雷。

星辰光满袖，疑是法镫来。
会稽初秋四首 其四
吕本中（宋代）

病来每有居山兴，老去初无住世心。三尺枯桐无旧谱，始知三叹有遗音。
病免
宋祁（宋代）

股锡飘然指上方，翠微岩腹腌鹰房。
江山极睇才多助，竿木投机戏几场。
麝墨洗馀池溜变，玉瓷清极茗华香。
秋风莫负重来约，净社霜莲遍碧塘。
贺王介甫初就职秘阁
刘敞（宋代）

凤凰信高远，矰缴安得羁。非君九韶奏，讵肯一来仪。

王子美无度，孤飞绝云霓。常恐浊一世，斯人莫见之。

天子蹈轩虞，公卿聚皋夔。孰言阿阁下，定有朝阳诗。

愿得调律吕，聆音辨雄雌。毋空著图象，但取夸童儿。
谢惠红桃二首
张明中（宋代）

朱雀窗间小小窥，诙谐儿子已心知。
如何仙种今流落，万颗甘寒付阿谁。
隐园杂咏十七首 其八 海月楼
黎民表（明代）

明月出海底，倒影池上楼。清辉不可揽，白露湿衣裘。
偈颂七十一首
释了惠（宋代）

生於秽土，不受点污。
目顾四方，周行七步。
看来步步计便宜，落水也要占乾处。
彦节判宗观察挽诗二首
李弥逊（宋代）

国步增磐石，维城协梦熊。
风神龙种异，才格马群空。
家训惟知白，官箴祗自公。
拊棺伤有德，天意或难穷。
中秋夜不见月
孙复（宋代）

长记去年中秋玩月出章堂，冰轮直可鉴毫芒。
是时家酿又新熟，呼童开席罗清觞。
纖埃不起零露下，对此陶陶乐未央。
自顾时逢尧舜世，上下清明无秽荒。
吁嗟今夕何不幸，正逢屏翳恣猖狂。
浮云左右争拥蔽，爱而不见涕沾裳。
嫦娥无语缩头何处坐，胡不开口走诉上帝旁。
立召飞廉举其职，驱除拥蔽扬清光。
莹然高照遥天外，免教万国如瞽空伥伥。
杼山阁诗
敖陶孙（宋代）

摄身上诸峰，我无千手目。
神交庶子泉，梦老王官谷。
平生林壑趣，鱼鸟即往复。
杼山落何许，面势工投伏。
故人郊居赋，雌霓从众读。
大声嗑黄华，令德猗绿竹。
永言乘樏叟，会计踵纳麓。
方尊读书倚，肯效舞经祝。
幸当草木近，安事筵篿卜。
颜公况华扁，江令有馀馥。
骞掀鹏抟海，夭矫龙起际。
於焉峙横阁，渠是伯夷筑。
何年黄金弹，鸡狗随蹋踘。
还持挥蝇扇，静对振鹭瀑。
前山入手版，后水激帽屋。
风声逐孙登，星采向荀叔。
谁能治西曹，束带望赐沐。
清客班杂坐，动处草皆蓼。
乾坤磨旋蚁，身世蕉覆鹿。
异时留岘首，羊公难讳独。
陈安止迁居三首 其二
郭祥正（宋代）

陈子贫无居，东家借茅屋。达士宁羞贫，四方所居隩。

平台荔阴下，天匠资尔筑。青分一畦兰，绿种万竿玉。

幸遭文明运，志岂效孤竹。又非远人音，欲以逃空谷。

翛然置藤榻，示疾肖金粟。咒饭施诸鬼，夜半风肃肃。

嗟予在罗网，未暇亲杞菊。忧愁无端来，刀剑搅胸腹。

渺思泛沧浪，期君濯双足。时或临大野，泥耕看健犊。
龙冈张年兄分别德州赋二律 其一
黄廷用（明代）

京师一别几相失，坐忆前程得见君。月下传书犹隔岸，晓来晤语到斜曛。

百年萍梗何时合，万里关川此日分。预卜太平调鼎暇，登楼遥望越山云。
宫怨
徐照（宋代）

杨柳枝疎见月痕，夜香烧了锁宫门。
琵琶不有愁人听，谁识声中是怨言。
雪狮儿·武林春早
仇远（元代）

武林春早，乘兴试问，孤山枝南枝北。见说椒红，初破芳苞犹绿。罗浮梦熟。记曾有、幽禽同宿。依稀是、缟衣楚楚，佳人空谷。娇小春意未足。甚娇羞，怕入玉堂金屋。误学宫妆，粉额蜂黄轻扑。江空岁晚，最难是、旧交松竹。忒幽独。笛倚画楼西曲。
柳絮二绝
洪咨夔（宋代）

风标清白难谐俗，气候中和易得朋。
招不肯来麾不去，若无才思渠应能。
以兔图赠王生兼附短句
边贡（明代）

我来赠君玉兔图，我去留君双湛卢。月殿秋风桂花发，一枝能斫寄来无。
杂咏一百首 其六十四 列子
刘克庄（宋代）

肉身无羽翼，那有许神通。会得泠然意，人人可御风。
见懒翁
白玉蟾（宋代）

一掬精神迥出尘，懒翁自是不凡人。
渊明松菊迳犹绿，灵运池塘草正春。
已把芝田栽枸杞，不将苔砌展蒲轮。
家传衣钵归龙凤，自指冰壶嗣颍滨。
邹园十咏 其三 棋墅
袁凯（明代）

矗矗林影静，白石况如砥。幽幽青苔色，离离见屐齿。

岂无橘中叟，还逢烂柯士。日入始言归，相送青川涘。
长干里
罗必元（宋代）

山垄中间号曰干，此干长里盛衣冠。想应王谢朝回后，日日行人看绣鞍。
送赵寺丞罢秩游青城山
张咏（宋代）

公馀长闭目，只是老心情。闻道寻山去，连忙出户迎。

好峰须到顶，灵迹要知名。回日从容说，余将少解酲。
四月二十一日同妻孥泛舟登吕氏济川亭二首
吴芾（宋代）

不到兹山二十秋，重来山水更清幽。
无因得向岩前住，日日持竿上钓舟。
杂咏一百首·列子
刘克庄（宋代）

肉身无羽翼，那有许神通。
会得泠然意，人人可御风。
登真观在利州嘉川县西五里南临宋江相传云张
张嵲（宋代）

天师羽化久，殊馆临官道。
系马松门深，风清乱蝉噪。
开基今几时，庭树皆连抱。
有池号遗履，无地寻丹灶。
金像独俨然，讵识何人造。
学仙匪吾事，访古乃其好。
物色聊默存，他年忆曾到。
浮天阁 其一
苏庠（宋代）

臞庵主人天与闲，回栏飞阁临沧湾。晴波渺渺雁行落，坐见万顷穿云还。

百年有底付鸟翼，未暇著脚鸳鸾间。径须呼酒浇磈磊，莫遣暝色霾烟鬟。
临东亭看月
张铉（清代）

天风吹海月，如水浸虚亭。醉客发长啸，余音入窈冥。

江光秋早白，山色夜逾青。何处孤舟笛，凄凉不可听。
散愁 其三
魏学洢（明代）

长日茅檐下，轻风动短衫。菊花聊自植，蓬径不为芟。

入俗刃初试，畏人枚可衔。只应深自戢，清影倚长镵。
报生孙
李梦阳（明代）

强仕今为祖，家书昨举孙。行藏三代具，生养九朝恩。

长但修蘋藻，愚从唤犬豚。见时应解笑，先梦绕夷门。
阅战国策有感而言十首 其五 墨子往楚
郭之奇（明代）

公输机已就，墨子义相禁。尔莫誇攻具，王当罢窃心。